Il tavaun en la brenta

(cscm) 

Tge ch’in tavaun è savais bain. Avant che la via nova è vegnida bajegiada da la Punt Crap en las Fareras e la Val d’Avras purtavan ils purs da Farera lur latg en brentas ora Andeer en ils hotels ed en las ustarias per vender. La via era nauscha e crappusa ed il viadi era stentus. Cura ch’i turnavan anen purtavan els farina, zutger, café ed autras chaussas che las dunnas duvravan. Insumma, ina giada va er in da quels purs, il Peder, cun ina brenta latg ora Andeer. El dat giu il latg, sa metta en ustaria davos in quintin e di a l’ustiera da derschentar la brenta. Lezza fa sco Peder ha cumandà e metta a siar la brenta lavada or avant chasa sin ina pluna laina. Encunter saira sa metta il Peder sin via. El prenda la brenta giu da la pluna laina, metta si il viertgel ed in satg paun sisura e va anen. Strusch arrivà a la Punt Crap auda el ina canera davos el, bum, bumbum, ratabum… El pensa ch’i saja ils Franzos, pertge enfin Ziràn eran quels gia arrivads, e curra sco in mez nar enfin Farera. E davostiers adina quel bum, bumbum, ratabum. Sco in desperà siglia el tras vischnanca e cloma ensemen tut ils vischins. Tuts audan uss il bum, bumbum, ratabum. E tuts pensan ch’i saja ils Franzos. In prenda ina fautsch, l’auter ina furtga, in auter ina segir ed anc in auter in alumbard. Ed ussa vani giu ed or ed encunter als Franzos. Ils emprims èn gia or a la Schmelza, cur ch’els audan clamar: “Turnai anen, vegni enavos!” La dunna dal Peder ha avert la brenta. Ed igl era in tavaun en la brenta che fascheva quella canera.